TSFCหวนคืนตลาดเงินทริสเพิ่มเครดิตเป็นBB+
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — TSFC ยิ้ม ทริสเพิ่มอันดับเครดิตเป็น BB+ จาก BB หนุนต้นทุนการเงินลดลง หันระดมทุนจากตลาดเงินอีกรอบ
นางนภาภรณ์ คุรุพสุธาชัย กรรมการผู้จัดการบริษัทหลักทรัพย์เพื่อธุรกิจหลักทรัพย์ (บลล.) หรือ TSFC เปิดเผยว่า บริษัท ทริสเรทติ้ง ได้ประกาศเพิ่มอันดับความน่าเชื่อถือของ TSFC จาก BB เป็น BB+ และให้แนวโน้มเชิงบวก ถือว่าเป็นข่าวดีสำหรับบริษัท เพราะจะทำให้ต้นทุนทางการเงินลดลงได้บ้าง
ทั้งนี้ เมื่อต้นเดือน ก.พ.ที่ผ่านมา บริษัทได้กลับมาออกตั๋วเงินระยะสั้นเพื่อขายให้กับสถาบันการเงิน วงเงินเบื้องต้น 100 ล้านบาท หลังจากได้หยุดไปเมื่อช่วงต้องปรับโครงสร้างหนี้และทุนเมื่อเกิดวิกฤตซับไพรม์ ซึ่งขณะนี้ก็มีบริษัทหลักทรัพย์ (บล.) แสดงความสนใจลงทุนตั๋วเงินของบริษัท
สำหรับทิศทางการทำธุรกิจยังคงเป็นไปตามแผนที่วางไว้ แต่ยังไม่กลับมาหวือหวาในเวลาอันรวดเร็ว
ด้านทริสเรทติ้ง ระบุว่า เครดิตที่เพิ่มขึ้นของ TSFC สะท้อนถึงภาระหนี้ที่ลดลงหลังจากบริษัทได้เพิ่มทุนและชำระหนี้ผูกพันทั้งหมดตามข้อตกลงในการปรับโครงสร้างหนี้และเพิ่มทุนแล้ว 
ทั้งนี้ แนวโน้มอันดับเครดิต “บวก” สะท้อนถึงความคาดหมายว่าตลาดหลักทรัพย์จะมีแนวโน้มในเชิงบวก และบริษัทสามารถปรับปรุงการดำเนินธุรกิจและผลประกอบการทางการเงินให้สอดคล้องกับแนวโน้มของอุตสาหกรรมได้ และผลดำเนินงานงวด 9 เดือนแรกของปี 2553 บริษัทรายงานกำไรสุทธิจำนวน 64 ล้านบาทและฐานะการเงินค่อยๆ ฟื้นตัว